Referat fra foreldremøte Team Bjørn 28.09.20

Til stede: Eldrid (ped. leder) og Maiken (ped. leder). 12 av 18 barn på bjørnegruppa representert.

1. **Presentasjon av Team Bjørn:**

Eldrid Skjold (pedagogisk leder 100 %)

Maiken L. Dahl (pedagogisk leder 100 %)

Therese Steira (barnehagelærer 100 %)

Solveig Torseth (spesialpedagog 60 %)

Izabela Myszkowska (fagarbeider 100 %)

Kariann Furulunn (fagarbeider 100 %)

Ragnhild Olsen (fagarbeider 100 %)

1. **Årsplan 2020-2021**
* Barnehagens satsningsområder:

Grunnleggende ferdigheter og Helsefremmende barnehage

1. Satsningsområdene vil gå igjen i arbeidet og inngår også i teamets periodeplaner
* Nytt punkt i årsplanen er «Kropp, grenser og overgrep». Barna vil i løpet av barnehagetiden møte et opplegg som heter «Kroppen min eier jeg». «Kroppen min eier jeg – i barnehagen» er et samtaleverktøy til bruk med 4-6 åringene i barnehagen, for å lære om kropp, grenser og seksuelle overgrep.
1. **Matklok barnehage**

Reipå barnehage ønsker å videreføre sin satsning på mat, helse og kosthold. Dette har vært utfordrende etter vi begynte med matpakker, derfor oppfordrer vi foreldre til å gjøre seg kjent med de nye retningslinjene for mat og måltider i barnehagen. (<https://www.helsedirektoratet.no/retningslinjer/mat-og-maltider-i-barnehagen>)

* Kort fortalt ønsker vi at foreldre forsøker å sette sammen varierte matpakker med matvarer fra alle disse matvaregruppene
	+ **Gruppe 1**: Grovt brød, grove gryn og kornprodukter, havregrøt, poteter, fullkornsris, fullkornspasta og lignende
	+ **Gruppe 2**: Grønnsaker, frukt, bær
	+ **Gruppe 3**: Belgfrukter (linser, bønner og erter), fisk og annen sjømat, ost og andre meieriprodukter, egg, kjøtt

Vi presiserer at vi ikke ønsker å legge press på foreldre om å lage de flotteste matpakker, men å tenke enkelt og med variasjon. En enkel og variert matpakke kan bestå av 1. grovt brød eller fullkornspasta, 2. litt frukt, bær eller grønnsaker i staver, 3. oppskjærte kylling/kalkunpølser, kyllingboller, fiskekaker, et kokt egg eller yoghurt.

* Dere kan gjerne sende middagsrester med i matpakken. I tråd med retningslinjene anbefaler vi å velge nøkkelhullsmerkede alternativer. Barna får fortsatt frukt som mellommåltid og melk servert til frokost og lunsj.
* Sukker: Barn bør ikke få i seg mer enn 25 g. tilsatt sukker per dag. Dette tilsvarer for eksempel 2 skiver med nugatti eller 2,5 dl. saft. Vi ønsker **ikke** matpakker med sukkerholdige pålegg, kaker/søte kjeks eller saft/juice i barnehagen. Alle sukkerfrie saft- og juice-alternativer er også skadelig for tennene, og bør begrenses til et minimum. Barnehagen serverer vann som tørstedrikk, i tråd med anbefalingene.
1. **Fokus for bjørneåret**
	* 1. *Vennskap og sosial kompetanse* og 2. *Selvstendighet*

Vennskap og sosial kompetanse

Vi ønsker å hjelpe og legge til rette for at barna skal etablere og opprettholde vennskap. Sosial kompetanse handler om å kunne kommunisere og samhandle godt med andre i ulike situasjoner. For å få og holde på venner er det viktig at den sosiale kompetansen til barna i gruppen styrkes. Dette vil vi gjøre ved å fokusere på å:

* Bli kjent med følelser
* Regulere følelser
* Ferdigheter og problemløsning
* Empati

Vi vil bruke elementer fra et opplegg som heter «Småsteg (steg for steg)», lekegrupper og barnesamtaler.

Gruppa har utfordringer i forhold til mobbing og utestenging. Vi ser at enkeltbarn kjemper for sin egen posisjon i gruppa. Dette er en naturlig del av det å være menneske, men det er viktig at vi får med oss hva som skjer.

Fra nyttår kommer det ny mobbelov; nulltoleranse og aktivitetsplikt for barnehagene. Dere kan lese om dette på «Fylkesmannen i Nordland» sine nettsider.

Selvstendighet

Vi kommer til å jobbe mye med selvstendighet dette året. I dette inngår det å vise motivasjon og ønske om å mestre de fleste dagligdagse aktiviteter. Barna skal få større ansvar for å gjøre ting som de voksne gjerne har gjort for dem tidligere. Dette krever mye bevissthet hos de voksne, og at vi avvenner oss hjelperefleksen vår

Vi skal trene på:

* Dogåing – med alt det innebærer
* Påkledning, alle steg inkl. brette over støvlene
* Ordne opp/rydde opp klær
* Forberede aktivitet på egen hånd
* Avslutte og rydde etter aktivitet

Vi har laget en liten plan (årshjul) på temaer vi kommer til å ha i periodeplanene dette barnehageåret.

Familie og Forut barneaksjon (basar)

Vennskapsuke – Blimeddans

Juletradisjoner/førjulsaktiviteter

Kropp, grenser og overgrep

Dyr i Norge

Minismart og påsketradisjoner

Fugler

Skoleforberedelser, bli kjent med skolene

Eventuelt

Reaksjon på de nye vedtektene angående at søsken ikke kan hente barn i barnehagen. Andreas Heide er vara i FAU og tar dette opp i FAU.

Espen oppfordrer alle til å kjøre rolig i Lyngveien når der er mørkt, det mangler gatelys.

Referenter

Maiken og Eldrid